

**הכנס השנתי השנים-עשר של הארגון הישראלי להיסטוריה ומשפט**

**קול קורא להגשת מושבים לכנס השנתי**

**קול קורא להגשת מועמדות לפרס הארגון למאמר המצטיין בהיסטוריה של המשפט**

**יום שני, ח' בתשרי תשע"ז, 10 באוקטובר 2016, יד בן-צבי, ירושלים**

הכנס השנתי השנים-עשר של הארגון הישראלי להיסטוריה ומשפט ייערך ביום שני, ח' בתשרי תשע"ז, 10 באוקטובר 2016, ביד בן-צבי, ירושלים.

1. לכנס השנתי אנו מזמינים את קהל העוסקות והעוסקים בהיסטוריה של המשפט **להציע מושָבים** (פאנלים) של שלוש עד ארבע הרצאות. נושאי המושבים יכולים להיות מגוונים מבחינת הזמן והמרחב שבו הם עוסקים כל עוד עניינם בהיסטוריה של המשפט (בישראל או בעולם). הועדה תשמח לשקול גם הצעות לפאנלים לא-מסורתיים העוסקים למשל בגישות מתודולוגיות חדשות, ספרים שיצאו לאחרונה וכד'.

המבקשים להציע מושב מתבקשים לשלוח תקציר של לא יותר מ-500 מילים לכל אחת מההרצאות שבמושב, וכן הסבר, באורך דומה, של הגיונו הפנימי של המושב. נא מַנו יושב/ת-ראש למושב. ניתן לשלב במושב המוצע גם מגיבים/ות שאינם מציגים/ות מחקרים פרי-עטם. יש לצרף גם ביוגרפיות אקדמיות קצרות (לא יותר מפסקה) של המשתתפים.

וועדת ההיגוי תשקול גם הצעות להרצאות בודדות שאינן מוגשות כחלק ממושב, אך תינָתן עדיפות למושבים שיוגשו בשלמותם.

המועד האחרון להגשת הצעות הוא **15 במאי 2016**. יש לשלוח את ההצעות לידי ועדת ההיגוי של הכנס, בדוא"ל history.law.2016@gmail.com תשובות באשר להשתתפות תימסרנה עד ה-1 באוגוסט 2016.

2. כבשנה שעברה אנו מבקשים לעודד את חברי הארגון להגיש את מועמדותם ל**פרס הארגון הישראלי להיסטוריה ומשפט למאמר מצטיין בהיסטוריה של המשפט**. הפרס יוענק למאמר בהיסטוריה של המשפט שהתקבל לפרסום או פורסם בין 15.5.15 – 15.5.16, ונכתב על-ידי מחבר/ת שהציג/ה מחקר (לאו דווקא את המחקר המוגש לתחרות הפרס) באחד או יותר מן הכנסים השנתיים של הארגון שהתקיימו מאז 2011. סכום הפרס 2000₪, והוא ימומן על-ידי המכון למשפט והיסטוריה ע"ש קרן דיויד ברג.

ניתן להציע מאמרים פרי עטכם/ן או להמליץ על מאמרים של אחרים. יש להגיש את המאמר, בצירוף מסמך המעיד על פרסומו או קבלתו לפרסום (למשל, מכתב מכתב-העת הרלבנטי המעיד על קבלת המאמר לפרסום), לכתובת mautner@post.tau.ac.il, עד ליום 15במאי 2016. **נא לכתוב בשורת ה"נושא" בדוא"ל: "פרס הארגון הישראלי להיסטוריה ומשפט – מועמדות".**

המאמר הזוכה ייבחר על-ידי וועדת הפרס של הארגון, המונה את ד"ר איריס אגמון, פרופ' עמיחי רדזינר ופרופ' מנחם מאוטנר (יו"ר). הוא יוכרז בכנס השנתי של הארגון, ומחברו יתבקש להציג אותו במסגרת הכנס, במושב מליאה.

 3. "חדש על המדף": בכנס יוצגו לראווה ספרים חדשים בהיסטוריה של המשפט. נבקש מכל מי שספר פרי עטו/ה יצא לאור מאז הכנס הקודם באוקטובר 2015, להודיע על כך לוועדה, וכן להביא עמה/ו עותק מן הספר לכנס לשם הצגתו. (לא תהיה אפשרות למכור את הספרים).

**ועדת ההיגוי של הכנס**:

אורית רוזין, החוג להיסטוריה של עם ישראל, אוניברסיטת תל אביב, יו"ר.

רותם גלעדי, הפקולטה למשפטים, מכון אריק קסטרן למשפט בינלאומי וזכויות אדם, אוניברסיטת הלסינקי, פינלנד.

מעוז כהנא, החוג להיסטוריה של עם ישראל, אוניברסיטת תל אביב.

אביטל מרגלית, בית הספר למשפטים, מכללת ספיר.

ליאת קוזמא, החוג ללימודי האסלאם והמזרח התיכון, האוניברסיטה העברית, ירושלים.

יאיר שגיא, הפקולטה למשפטים, אוניברסיטת חיפה.